พระราชกฤษฎีกายุบสถาบันเทคโนโลยีพระจอมเกล้าธนบุรี ทบวงมหาวิทยาลัย พ.ศ.2541
พระราชกฤษฎีกา
พระราชกฤษฎีกา
ยุบสถาบันเทคโนโลยีพระจอมเกล้าธนบุรี
ทบวงมหาวิทยาลัย
พ.ศ. ๒๕๔๑
 

ภูมิพลอดุลยเดช ป.ร.
ให้ไว้ ณ วันที่ ๓
มีนาคม พ.ศ. ๒๕๔๑
เป็นปีที่ ๕๓
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรยุบสถาบันเทคโนโลยีพระจอมเกล้าธนบุรีซึ่งเป็นส่วนราชการในทบวงมหาวิทยาลัยและมีฐานะเป็นกรม

อาศัยอำนาจตามความในมาตรา ๒๒๑ และมาตรา ๒๓๐ วรรคสอง
ของรัฐธรรมนูญแห่งราชอาณาจักรไทย จึงทรงพระกรุณาโปรดเกล้าฯ
ให้ตราพระราชกฤษฎีกาขึ้น ไว้ดังต่อไปนี้

มาตรา ๑ พระราชกฤษฎีกานี้เรียกว่า พระราชกฤษฎีกายุบสถาบันเทคโนโลยีพระจอมเกล้าธนบุรี
ทบวงมหาวิทยาลัย พ.ศ. ๒๕๔๑

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้ยุบสถาบันเทคโนโลยีพระจอมเกล้าธนบุรีที่จัดตั้งขึ้นตามมาตรา ๔
และมีฐานะเป็นกรมตามมาตรา ๗ วรรคสอง
แห่งพระราชบัญญัติสถาบันเทคโนโลยีพระจอมเกล้าเจ้าคุณทหารลาดกระบัง
สถาบันเทคโนโลยีพระจอมเกล้าธนบุรี และสถาบันเทคโนโลยีพระจอมเกล้าพระนครเหนือ พ.ศ.
๒๕๒๘ และเป็นส่วนราชการในทบวงมหาวิทยาลัยตามมาตรา ๓๒ (๒๑) แห่งพระราชบัญญัติปรับปรุงกระทรวง
ทบวง กรม พ.ศ. ๒๕๓๔ ซึ่งแก้ไขเพิ่มเติมโดยพระราชบัญญัติปรับปรุงกระทรวง ทบวง กรม
(ฉบับที่ ๑๔) พ.ศ. ๒๕๓๙

มาตรา ๔ ความใน (๒๑) ของมาตรา ๓๒
แห่งพระราชบัญญัติปรับปรุงกระทรวง ทบวง กรม พ.ศ. ๒๕๓๔
ซึ่งแก้ไขเพิ่มเติมโดยพระราชบัญญัติปรับปรุงกระทรวง ทบวงกรม (ฉบับที่ ๑๔) พ.ศ.
๒๕๓๙ เป็นอันยกเลิกตามมาตรา ๒๓๐ วรรคห้า ของรัฐธรรมนูญแห่งราชอาณาจักรไทย


ผู้รับสนองพระบรมราชโองการ
ชวน หลีกภัย
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ
โดยที่พระราชบัญญัติมหาวิทยาลัยเทคโนโลยีพระจอมเกล้าธนบุรี พ.ศ. ๒๕๔๑
ได้จัดตั้งมหาวิทยาลัยเทคโนโลยีพระจอมเกล้าธนบุรีขึ้นเป็นมหาวิทยาลัยของรัฐที่ไม่เป็นส่วนราชการ
แต่ให้อยู่ในกำกับดูแลของรัฐบาล
โดยให้สถาบันเทคโนโลยีพระจอมเกล้าธนบุรีเป็นมหาวิทยาลัยเทคโนโลยีพระจอมเกล้าธนบุรีตามพระราชบัญญัติดังกล่าว
สมควรยุบสถาบันเทคโนโลยีพระจอมเกล้าธนบุรีซึ่งเป็นส่วนราชการในทบวงมหาวิทยาลัยและมีฐานะเป็นกรมให้สอดคล้องกัน
และโดยที่มาตรา ๒๓๐ วรรคสอง ของรัฐธรรมนูญแห่งราชอาณาจักรไทย
บัญญัติให้การยุบกรมต้องตราเป็นพระราชกฤษฎีกา จึงจำเป็นต้องตราพระราชกฤษฎีกานี้




























วิภา/ผู้จัดทำ
๑๖ กุมภาพันธ์ ๒๕๕๔



















































[๑] ราชกิจจานุเบกษา
เล่ม ๑๑๕/ตอนที่
๑๑ ก/หน้า ๓๑/๖ มีนาคม ๒๕๔๑